L'alcalde i dos regidors visiten als xiquets i xiquetes del municipi que participen en el 'Projecte Blau'
29 d’abril 2022

![](/media/owrhw1in/c1_mini_m1_projecteblau.jpg?width=850&height=566.9886363636364)

L'alcalde de Sagunt, Darío Moreno, juntament amb el regidor d'Activitat Física, Salut i Esports, Javier Timón, i el regidor de Serveis Socials, Alejandro Sotoca, ha visitat este matí als xiquets i xiquetes que participen en el _Projecte Blau_ en la piscina d'Almudàfer i fins i tot l'alcalde ha compartit eixe moment especial del bany amb ells i elles.

Esta iniciativa té l'objectiu d'afavorir la inclusió dels xiquets i xiquetes de la localitat amb necessitats especials i acostar el mitjà aquàtic a qualsevol persona amb diversitat funcional, tant física com intel·lectual.

Moreno ha explicat que este és un projecte que vol donar resposta a la situació de molts xiquets i xiquetes de la nostra localitat amb necessitats especials. Així mateix, ha mostrat el seu agraïment a Vanesa, una de les monitores, **«ja que el projecte ha nascut realment gràcies a la seua sensibilitat, però és important que estes iniciatives no partisquen de l'àmbit d'una única persona que entén la situació i empatitza amb eixes necessitats, sinó que realment els poders públics donem resposta»**.

![](/media/voac10mo/c2p_projecteblau.jpg?width=400&height=300)En este sentit, l'alcalde de Sagunt ha indicat que precisament per eixe motiu, **«hem fet esta visita, l'Ajuntament de Sagunt ha fet propi este _Projecte Blau_, i el que volem fer és donar-li la volta per a continuar ampliant-lo i que cada vegada arribe a més gent. Cal treballar per a una inclusió real i això implica que els serveis, a tots els nivells, i per descomptat també els serveis de l'Ajuntament han de donar resposta a tots els ciutadans i ciutadanes amb independència de les seues característiques particulars»**.

D'altra banda, Timón ha assenyalat que este és un **«projecte integrador del qual ens sentim especialment orgullosos, perquè dona resposta a una creixent demanda social i a la necessitat d'este col·lectiu de poder desenvolupar-se íntegrament»**, ha destacat.

A més a més, el regidor d'Esports ha detallat que **«ens trobem davant una activitat molt versàtil, ja que en l'època estiuenca també li destinem un espai dins de les activitats del punt nàutic que vam inaugurar la passada campanya estival»**. En conclusió, **«un projecte pel qual continuarem apostant, dotant-lo dels mitjans materials i humans i de les infraestructures necessàries, que ens permeten ampliar la nostra oferta i donar resposta a esta creixent demanda donada la falta d'este tipus de serveis en el nostre municipi»**.

*   [](http://www.facebook.com/sharer.php?u=https://aytosagunto.es/va/actualitat/projecte-blau-inclusio-sagunt-2022-04-29/ "Facebook")
*   [](http://twitter.com/share?url=https://aytosagunto.es/va/actualitat/projecte-blau-inclusio-sagunt-2022-04-29/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/projecte-blau-inclusio-sagunt-2022-04-29/ "Linked In")
*   [](mailto:?body=https://aytosagunto.es/va/actualitat/projecte-blau-inclusio-sagunt-2022-04-29/)